სტანისლას ვავრინკა
სტანისლას ვავრინკა (Stanislas Wawrinka; დ. 28 მარტი, 1985, ლოზანა, შვეიცარია) — შვეიცარიელი პროფესიონალი ჩოგბურთელი, მსოფლიოს ყოფილი მესამე ჩოგანი. ვავრინკას მოგებული აქვს 3 დიდი სლემის ტურნირი – 1 ავსტრალიის ღია პირველობა, 1 საფრანგეთის ღია პირველობა და 1 აშშ-ის ღია პირველობა. ყველა მოგებული დიდი სლემის ტურნირის ფინალში, მისი მეტოქე მსოფლიო რეიტინგში პირველ ადგილს იკავებდა. აღსანიშნავია, რომ ჟო-ვილფრიდ ცონგასთან და ტომაშ ბერდიხთან ერთად, ვავრინკა ერთადერთი ჩოგბურთელია, ვინც დიდი სლემის ტურნირებზე დიდი ოთხეულის ოთხივე ჩოგბურთელის დამარცხება შეძლო. შვეიცარიელს ასევე მოგებული აქვს 1 მასტერსის ტურნირი. ჯამში ვავრინკამ კარიერაში ATP-ის 16 ტურნირი მოიგო ერთეულებში. ოლიმპიურ თამაშებზე, მან ერთი ოქროს მედალი მოიპოვა წყვილთა თანრიგში. სანაკრებო დონეზე, ვავრინკამ ერთი დეივისის თასი მოიგო შვეიცარიის ნაკრებთან ერთად, რომელიც პირველი იყო ქვეყნის ისტორიაში.